Հիշեցնենք, որ Պուտինը սեպտեմբերի 1-ին Սոչիում արդեն բանակցություններ է անցկացրել իր ադրբեջանցի պաշտոնակից Իլհամ Ալիևի հետ։ Կողմերը ստորագրել են տնտեսական և քաղաքական բնույթի 17 փաստաթուղթ, ընդունել հուշագիր հինգ ՙճանապարհային քարտեզների՚ շուրջ, որոնք կազմում են մինչև 2024թ. համագործակցության առանցքային ուղղությունների զարգացմանը վերաբերող գործողությունների ծրագիրը, քննարկել են ինչպես երկու երկրների միջև փոխհարաբերությունների, այնպես էլ տարածաշրջանային և միջազգային իրավիճակի զարգացման առկա խնդիրները։ Այնուամենայնիվ, Կալաշնիկովը հայտարարել է, որ Բաքու այցի ընթացքում երկու նախագահները ՙկհղկեն բոլոր այն հարցերը, որոնց շուրջ կողմերը պայմանավորվածություն են ձեռք բերել կամ ձեռք չեն բերել Սոչիում կայացած բանակցությունների ընթացքում՚: Ճիշտ է, չի հստակեցրել` հատկապես ինչ հարցեր են դրանք: Բայց այն, որ դրանք կան, ցույց է տալիս ռուս-ադրբեջանական երկխոսության ոչ սովորական ինտենսիվությունը, որն առնչվում է ռազմատեխնիկական համագործակցությանը, էներգետիկային և, ինչն առավել հավանական է, լեռնայինղարաբաղյան հակամարտության կարգավորման խնդիրներին: